Petrolprys: Só lyk vooruitsig vir Junie nou | Netwerk24
Deur Hanlie Stadler 14 Mei 2021 11:20
Die petrolprys gaan waarskynlik weer styg in Junie. Grafika: iStock
Al het die rand die afgelope week tot onder R14 per dollar versterk, gaan brandstof duurder word omdat die prys van olie wêreldwyd aan die styg is.
Met nog twee weke oor voordat brandstofpryse vir Junie vasgepen word, lyk dit of petrol én diesel duurder gaan word.
Die onderverhaling (dus met hoeveel die prys sou styg indien dit vandag vasgestel word) op petrol beloop nou sowat 2c per liter. Op diesel se groothandelprys is daar 'n onderverhaling van 19c per liter.
Die waarde van die rand en die dollarprys van brandstof in die internasionale mark is die twee faktore wat plaaslike brandstofpryse beïnvloed.
As dit nie vir die sterker rand was nie, sou petrol nou 12c per liter duurder moes word en diesel 29c. Die rand het egter Vrydag teruggesak tot selfs R14,18 per dollar, wat beteken die styging in brandstofpryse gaan dalk teen die einde van die oorsigmaand selfs hoër wees.
Die oorsigmaand eindig op 27 Mei en die nuwe pryse vir Junie sal van 2 Junie geld.
Die petrolprys was in April die hoogste nóg op R17,32 per liter in Gauteng en R16,61 aan die kus. Dit het in Mei vir die eerste keer in 2021 gedaal, hoewel net met 9c per liter.
Die groothandelprys van diesel het in Mei met 31c per liter gesak, so daar is 'n kans dat diesel goedkoper gaan bly as in April, toe dit R14,78 per liter in Gauteng en R14,16 aan die kus was.
Brandstofpryse het in 2020 weens die Covid-19-pandemie in duie gestort en word nou weer duurder soos ekonomieë geleidelik heropen.
Die prys van Brent-ruolie, wat gebruik word om Suid-Afrikaanse petrol te vervaardig, het die afgelope 30 dae 5,2% duurder geword. Dit het die afgelope week naby $70 per vat gekom.